Mo‘ynoqda ekologiya inspektori noqonuniy ovchilar sababli o‘tkazilgan reyd vaqtida YTHga uchrab vafot etdi

Qoraqalpog‘iston Respublikasi Ekologiya va atrof-muhitni muhofaza qilish qo‘mitasi Mo‘ynoq tumani ekologiya inspektori Shamil Torejanov noqonuniy ovchilar sababli o‘tkazilgan reyd vaqtida avtohalokatga uchrab halok bo‘ldi. Bu haqda O‘zA xabar berdi.
Ma’lum bo‘lishicha, Orol dengizining qurigan maydonida noqonuniy ovchilar yurganligidan xabar topgan Mo‘ynoq ekologiya inspeksiyasi boshlig‘i T.Tileumuratov, inspektorlar Sh.Torejanov, A.Mambetnazarov avtomashinada yo‘lga chiqqan. Yo‘lda avtomobilning shinasiga shikast yetib, yo‘ldan chiqib ketgan va avtohalokatga uchragan.
Hodisa joyida inspektor Sh.Torejanov og‘ir jarohat olib, ahvoli og‘irlashgan, ko‘p o‘tmay uning joni uzilgan. Kimsasiz cho‘lda ularga tez yordam kela olmagan. Hodisa yuz bergan hududda mobil aloqa ishlamagani sababli xabar berishning ham iloji bo‘lmagan. Eng yaqin odam yashaydigan joy esa 45 kilometr uzoqlikda bo‘lgan.
Baxtsiz hodisa tafsilotini bayon qilgan T.Tileumuratovning ta’kidlashicha, u vaqtni cho‘zmay, Orol dengizining qirg‘og‘ida artemiya yig‘ish bilan shug‘ullanadiganlarni yordamga chaqirish uchun piyoda ketgan. Yana bir sherigi baxtsiz hodisa joyida qolgan.
T.Tileumuratov izg‘irin sovuqda 45 kilometr yo‘l bosib, tunda dengizning qirg‘og‘idagi lagerlarga yetib borgan. Lekin artemiyachilarda faqat botqoqlikda yura oladigan transport bo‘lgan va u tunda yura olmagan. Inspeksiya boshlig‘i shu joydan telefon orqali Mo‘ynoqqa xabar qilgan.
Hozirda voqea bo‘yicha surishtiruv ishlari olib borilmoqda.
 Video: Buxoroda cho‘ldan saksovul o‘g‘irlab, inspektorlardan qochayotgan 4 ta yuk mashinasi